钦定古今图书集成/明伦汇编/人事典/第095卷 > 淮南子 > 《说山训》
## 钦定古今图书集成/明伦汇编/人事典/第095卷 > 淮南子 > 《说山训》

魄问于魂曰：“道何以为体？”曰：“以无有为体。”魄曰：“无有，
有形乎？”魂曰：“无有。”魄曰：“无有可得而闻也。”魂曰：“吾直
有所遇之耳。视之无形，听之无声，谓之幽冥。幽冥者，
所以喻道而非道也。”魄曰：“吾闻得之矣，乃内视而自
反也。”魂曰：“凡得道者，形不可得而见，名不可得而扬。
今汝已有形名矣，何道之所能乎？”魄曰：“言者独何为
者？吾将反吾宗矣。”魄反顾，魂忽然不见，反而自存，亦
以沦于无形矣。